ຝ່າຍຄ້ານອີຈິບ ສາບານ ທີ່ຈະສືບຕໍ່ຕ້ານຢັນ ລັດຖະທໍາມະນູນ ສະບັບໃໝ່
​ຜົນ​​ທາງການຂອງ​ ການ​ລົງ​ປະຊາ​ມະຕິ​ ກ່ຽວ​ກັບ​ລັດຖະທໍາ​ມະນູນ ອາດຈະມີການປະກາດ ໃຫ້ຊາບ ໃນວັນຈັນມື້ນີ້.
ຂ່າວຈາກອີຈິບແຈ້ງວ່າ ອາດຈະມີການປະກາດຜົນຂອງການ ລົງປະຊາມະຕິສອງຂັ້ນຕອນຂອງອີຈິບ ກ່ຽວກັບລັດຖະທໍາມະ ນູນສະບັບໃໝ່ ທີ່ໄດ້ຮັບການໜູນຫລັງຈາກພວກນັບຖືສາສະນາ ອິສລາມຢ່າງເຖິງຖອງ ນັ້ນຢ່າງເປັນທາງການ ໃນວັນຈັນມື້ນີ້ ບັນດາເຈົ້າໜ້າທີ່ເລືອກຕັ້ງ ໄດ້ນັບບັດຄະແນນສຽງ ຈາກການປ່ອນບັດ ຮອບທີ່ສອງໃນມື້ວັນເສົາ ທີ່ໄດ້ຈັດຂື້ນຢູ່ 17 ແຂວງ ໃນທັງໝົດ 27 ແຂວງຂອງອີຈິບ ການລົງຄະແນນສຽງ ຢູ່ໃນແຂວງອື່ນໆ ໄດ້ເລີ້ມຂຶ້ນເມື່ອວັນທີ 15 ເດືອນນີ້ ພັກຂະບວນການພະລາດອນພາບມຸສລິມ ຂອງປະທານາທິບໍດີ Mohammed Morsi ກ່າວວ່າ ຜົນການລົງປະຊາມະຕິດທີ່ບໍ່ເປັນທາງການ ສະແດງໃຫ້ເຫັນວ່າ ລັດຖະທໍາມະນູນໄດ້ຮັບ ການເຫັນດີເຫັນພ້ອມນໍາ ຈາກ 64 ເປີເຊັນຂອງຜູ້ປ່ອນບັດໃນທັງສອງຮອບນັ້ນ ໂດຍໄດ້ຮັບຄວາມເຫັນດີ ຈາກພວກລົງຄະແນນໃນວັນເສົາຜ່ານມານີ້ ຫລາຍກ່ວານັ້ນ ຄືຫລາຍ ເຖິງ 71 ເປີເຊັນ ແຕ່ວ່າພັກແນວໜ້າກູ້ຊາດ ຝ່າຍຄ້ານ ກ່າວວ່າ ຕົນໄດ້ຮ້ອງຂໍໃຫ້ເຈົ້າໜ້າທີ່ທໍາການສືບ ສວນ ຄວາມຜິດປົກກະຕິຫລາຍໆຢ່າງຂອງການລົງ ປະຊາມະຕິ ຝ່າຍຄ້ານຊຶ່ງເປັນກຸ່ມປະສົມຂອງພວກຫົວເສລີນິຍົມ ກ່າວວ່າ ການຂາດຜູ້ກໍາກັບເບິ່ງນໍາຈາກຝ່າຍຕຸລາການ ໄດ້ພາໃຫ້ມີການສໍ້ໂກງບັດລົງຄະແນນສຽງ ແລະມີການຂູ່ຂວັນພວກລົງຄະແນນສຽງ ໂດຍຝ່າຍນິຍົມສາສະໜາອິສລາມ ບັນດາຜູ້ພິພາກສາຫລາຍຄົນໄດ້ຄັດຄ້ານບໍ່ໄປຮ່ວມກໍາກັບເບິ່ງນໍາການລົງຄະແນນສຽງ ເພື່ອປະທ້ວງ ຕໍ່ຄວາມພະຍາຍາມຂອງທ່ານ Morsi ຫວ່າງມໍ່ໆມານີ້ ທີ່ຈະເຮັດໃຫ້ການຕັດສິນໃຈຂອງທ່ານ ຢູ່ເໝືອກົດໝາຍນັ້ນ ບັນດານັກເຄື່ອນໄຫວກ່າວວ່າ ລັດຖະທໍາມະນູນບໍ່ໄດ້ຮັບຄວາມເຫັນຊອບນໍາຈາກມະຫາ ຊົນ ເພາະວ່າ ມີພຽງແຕ່ນຶ່ງສ່ວນສາມເທົ່ານັ້ນ ຂອງພວກມີສິດເລືອກຕັ້ງ ທີ່ໄປລົງຄະແນນສຽງ